Gigantul comerţului electronic Amazon.com a anunţat vineri că a contestat decizia autorităţii franceze de reglementare CNIL de a amenda compania cu 32 de milioane de euro pentru crearea unui sistem de monitorizare a activităţii şi performanţei angajaţilor, transmite Reuters.
CNIL a amendat în ianuarie Amazon France Logistique, care gestionează marile depozite ale Amazon din Franţa, pentru ceea ce autoritatea de reglementare a declarat că este un sistem de supraveghere "excesiv de intruziv".
"Suntem puternic în dezacord cu concluziile CNIL, care sunt incorecte din punct de vedere faptic, şi am depus un recurs în faţa Consiliului de Stat", a declarat Amazon într-un răspuns trimis prin e-mail Reuters.
AFL a fost condamnat din cauza "sistemului său de supraveghere a activităţii şi a performanţelor angajaţilor excesiv de intruziv", transmite AFP.
CNIL arată, într-un comunicat, că strângerea de date pe care o practică filiala gigantului american de distribuţie online, prin scanerele pe care le utilizează angajaţii pentru procesarea coletelor, constituie 'un sistem de urmărire a activităţii şi a performanţelor excesiv'.
Scanerele înregistrează timpii de inactivitate mai mari de zece minute sau ritmul de procesare a coletelor 'aproape la secundă', arată CNIL.
Autoritatea de reglementare a sancţionat AFL în baza Regulamentului general privind protecţia datelor (RGPD) şi a aplicat o amendă echivalentă cu circa 3% din cifra de afaceri a filialei.